বরফ গলছে! সাড়ে ৫ বছর পর ভারত ও চীনের মধ্যে সরাসরি বিমান পরিষেবা

ওয়েব ডেস্ক : ভারত ও চীনের মধ্যে সাড়ে পাঁচ বছরেরও পরে ফের সরাসরি বিমান পরিষেবা চালু হতে চলেছে। ভারতের বিদেশ মন্ত্রক জানিয়েছে, চলতি মাস থেকেই দুই দেশের নির্দিষ্ট শহরের মধ্যে সরাসরি উড়ান শুরু হবে। এই সিদ্ধান্তকে ভারত ও চীনের কূটনৈতিক সম্পর্কের ক্ষেত্রে একটি ইতিবাচক পদক্ষেপ বলে মনে করা হচ্ছে।

২০২০ সালের পরে ভারত ও চীনের মধ্যে সরাসরি কোনও ফ্লাইট চলেনি। ইন্ডিগো এয়ারলাইন্স কর্তৃপক্ষ জানান, আগামী ২৬ অক্টোবর থেকে কলকাতা ও চীনের গুয়াংঝাউ রুটে রোজ নন-স্টপ ফ্লাইট চালু হবে। দিল্লি ও চীনের আরও একটি নতুন ফ্লাইট রুট চালুর চিন্তাভাবনা চলছে। এক বিবৃতিতে বলা হয়েছে, “এই বছরের শুরু থেকেই, ভারত ও চিনের মধ্যে সম্পর্ক ধীরে ধীরে স্বাভাবিক করার লক্ষ্যে, দুই দেশের অসামরিক বিমান পরিষেবা কর্তৃপক্ষ দুই দেশের মধ্যে সরাসরি বিমান পরিষেবা পুনরায় চালু করার এবং একটি সংশোধিত বিমান পরিষেবা চুক্তির বিষয়ে প্রযুক্তিগত পর্যায়ে আলোচনা করছে।”

আরও পড়ুন: বিক্ষোভে উত্তাল PoK!খবর করতেই সাংবাদিকদের উপর হামলা পুলিশের

উল্লেখ্য, ২০২০ সালে গালওয়ানে ভারত এবং চীনের সেনার মুখোমুখি সংঘর্ষ হয়। যার অভিঘাতে দুই দেশের দ্বিপাক্ষিক সম্পর্কের অবনতি হয়। ট্রাম্পের শুল্ক যুদ্ধের জেরে কাছাকাছি এসেছে মস্কো, নয়া দিল্লি ও বেজিং। এবার দুই দেশের মধ্যে ফের সরাসরি বিমান পরিষেবা চালু হতে চলেছে। মনে করা হচ্ছে, ধীরে ধীরে আন্তর্জাতিক সম্পর্কের নয়া সমীকরণ দানা বাঁধছে।